אתר הזמנת בתי מלון מציע ירח דבש מפנק בשווי של 15,000 דולרים - אם רק תזכירו את שמו במהלך טקס החתונה.
האתר, Hotels.com, יעניק את המחווה הזו לזוג אחד בלבד. אך כאמור, יש לזכור כי הזוג הנבחר ייאלץ לחיות עם ה"קאץ'" הזה במשך שנים רבות. למעשה, בכל פעם שיצפו בסרטון החתונה שלהם.
אז כיצד תעשו זאת? מגזין Insider מדווח כי בהתאם לתנאי ה"עסקה", על בני הזוג למצוא דרך יצירתית להשחיל את שם האתר בזמן קריאת הנדרים שלהם, כאשר הכל כמובן מתועד בווידאו. כמו כן, על שם האתר להיות מוזכר עוד לפני קריאת צמד המילים המפורסם "I Do".
לאחר מכן, על הזוגות להפיץ את סרטון החתונה בחשבון האינסטגרם או הטוויטר שלהם, עם התיוג ההכרחי@hotelsdotcom וההאשטאג #HotelsSponConVows.
לאחר מכן, שופטי התחרות יבחרו את המנצחים המאושרים, כאשר הבחירה תתבסס כמובן על מידת המקוריות והיצירתיות של בני הזוג.
הפרויקט נפתח לקהל הזוגות הטריים לפני מספר ימים, והוא יימשך עד 23 בספטמבר. הזוכים המאושרים יקבלו הודעה על כך במייל, עד תחילת אוקטובר. לחוקי התחרות לחצו כאן.